**probabil vei râde**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

eclipsându-l pe Chopin

din urechile mele

dar lasă-mă să îţi spun

despre acel necunoscut dinlăuntrul meu

care s-a născut fără să îmi ceară voie

din uterul cerebral

şi fără să ştiu a crescut atât de mult

încât m-a azvârlit afară din mine

pentru a te putea îmbrățișa în locul meu

săruta în lipsa mea

pe când eu am rămas rătăcit în deşertul minții

tu nici nu știi cu cine împarți eternitatea

traversezi fericirea la braț cu un farsor

și mă tem că nici nu vei afla vreodată că nu mai exist

e prea târziu să-ți revendic sufletul iubito

dar uneori îți voi colinda visele

și te voi ține de mână

când în fața oglinzii te vei întreba

pe cine iubești